Ríkið hefur nú lýst þjóðlendukröfum á Austfjörðum og þar með landinu öllu utan eyja og skerja. Á Austfjörðum er viðbúið að átök verði um landsvæði sem eru verðmæt vegna vatnsréttinda mögulegra virkjana.
Ríkið hefur sett fram þjóðlendukröfur á Austfjörðum og krefst þess að eiga stór landsvæði sem fram til þessa hafa verið talin í eigu sveitarfélaga og einstaklinga. Eigendur þurfa nú að sanna eignarhald sitt á landinu, eigi ekki að úrskurða það þjóðlendu.
Þetta er í fyrsta sinn sem ríkið setur fram kröfur á svokölluðu svæði 11, sem eru Austfirðir og nær það svæði yfir hluta af sveitarfélaginu Múlaþingi og alla Fjarðabyggð. Þar með hefur kröfum verið lýst á öllu landinu og er málsmeðferð lokið í öðrum landshlutum, að Ísafjarðarsýslum frátöldum. Ríkið á enn eftir að lýsa kröfum til eyja og skerja umhverfis landið.
Segja má að kröfur ríkisins á Austfjörðum beinist í grófum dráttum að þremur stórum svæðum. Fyrst má nefna svæði sem nær frá austanverðum Héraðsflóa inn í Hjaltastaðarþinghá og yfir Dyrfjöll niður í Borgarfjörð eystri. Innan þessa svæða er meðal annars náttúruperlan Stórurð og afréttir á þeim slóðum. Það nær yfir Ósafrétt og Grasdal. Hrafnabjargaafrétt, Sandbrekkuafrétt, afréttir Hólalands og Hvannstóðs, afréttarland Gilsárvallar og Desjarmýrar. Einnig Hraundal og Kirkjutungur. Þá eru einnig gerðar kröfur til fjögurra minni svæða sem voru hluti að gamla Borgarfjarðarhreppi. Við Hvalvík, Herjólfsvík, Ytri og Innri Álftavík og Hjálmarsströnd í Loðmundarfirði.
Í Fjarðabyggð gerir ríkið kröfu til Ljósárlands í Breiðdal. Einnig til Oddsdals og Fannardals. Samliggjandi Fannardal er svæði í Múlaþingi sem er suðurhluti Eyvindarárdals, Gíslastaðir og Gerði og Hjálpleysa.
Þriðja stóra svæðið sem ríkið krefst að verði þjóðlenda er í Múlaþingi inn af Skriðdal og nær nokkuð inn fyrir Þrándarjökul og Hofsjökul austan Vatnajökuls. Þetta eru Gilsárdals-, Geitdals- og Múlaafrétt og Búðartungur. Viðbúið er að sveitarfélagið Múlaþing grípi þar til varna en hluta svæðisins fylgja vatnsréttindi fyrirhugaðra Geitdalsárvirkjunar. Sömuleiðis er líklegt að landeigendur í Hamarsdal mótmæli kröfum ríkisins til svæðis sem kallað er Hamarsbætur inn af Hamarsfirði. Hluta þess svæðis fylgja vatnsréttindi mögulegrar Hamarsvirkjunar. Þá gerir ríkið kröfu til Geithellnadals inn af Álftafirði en þetta er hluti af svokölluðu Hraunasvæði.
Þeir sem telja sig eiga land sem ríkið gerir tilkall til hafa frest til 6. maí til að lýsa kröfum fyrir Óbyggðanefnd.

Ríkið hefur lýst þjóðlendukröfum á Austfjörðum og þar með landinu öllu utan eyja og skerja. Á Austfjörðum er viðbúið að átök verði um landsvæði sem eru verðmæt vegna vatnsréttinda mögulegra virkjana. 